ועדת החוקה, חוק ומשפט, כנסת 23, פרוטוקול מספר 157, 2020-12-14 11:00

יעקב אשר: בוקר טוב לכולם, חנוכה שמח.

יעקב אשר: אני פותח את ישיבת ועדת החוקה, חוק ומשפט.

יעקב אשר: על סדר-היום תקנות שהתקינה הממשלה במהלך התקופה האחרונה: תקנות סמכויות מיוחדות להתמודדות עם נגיף הקורונה החדש הגבלת פעילות במקומות עבודה) (תיקון מס' 4), וכן, (הגבלת פעילות והוראות נוספות)(תיקון מס' 16),(תיקון מס' 17) ו-(תיקון מס' 18).

יעקב אשר: תיכף נבקש מהיועץ המשפטי של הוועדה להקריא אותן ונפתח לאחר מכן דיון גם על נושאים נוספים.

יעקב אשר: בפתח הישיבה אני רוצה לומר לחברי הוועדה שחבל שזה מגיע ביחד, אבל בסדר - חזינו שכך זה יקרה.

יעקב אשר: אבל יעידו קירות החדר הזה, ואתם יודעים, כמה פעמים דיברנו על כך שהמדינה צריכה להפוך את הדיסקט ולראות איך חיים עם הקורונה בכל השלבים שלה, גם עם הדעיכה שלה, שאני מקווה שמתחילה להגיע.

יעקב אשר: יש לנו עוד תקופה ארוכה לחיות כאן עם הקורונה בצורה ארוכה כזו או אחרת, ומבחינתי, זה גם חודשים.

יעקב אשר: החודשים האלה הם גורליים לאנשים, לפרנסתם, ולהרבה מאוד דברים אחרים.

יעקב אשר: ביקשנו כבר מערב חג סוכות ממשרד הבריאות לנסות להיערך לאיזשהו מנגנון שמדבר על דרכון ירוק, כרטיס ירוק קורוני כזה או אחר, שיכול להיות מורכב מכמה מרכיבים: ראשית, לגבי אנשים שהחלימו ושהסיכוי שהם יחלו עוד פעם שואף לאפס, הוא לא לחלוטין שלילי, ובניהול סיכונים הוא צריך להיות כלי עבודה.

יעקב אשר: שנית, לעשות בדיקות סרולוגיות לאנשים שהיו בקרבת אנשים חולים.

יעקב אשר: סביר מאוד להניח שיש הרבה מאוד אסימפטומטיים וכן הרבה אנשים שבמשפחה או בעבודה שלהם היו אנשים עם קורונה ויכול להיות שהם פיתחו נוגדנים לעניין הזה מבלי שהם יידעו מזה אפילו.

יעקב אשר: שלישית, כפי שעשינו במתווה הירוק באילת, שבסך הכול, בלי עין הרע, עובד בסדר גמור, לפחות ממה שאנחנו יודעים, לא שמענו שיש איזשהם משברים באילת או בים המלח – להשתמש גם בזה שאנשים עושים בדיקות שנותנות להם במהלך כשלושה-ארבעה ימים אפשרות להיקרא ירוקים.

יעקב אשר: הדבר הרביעי, שלצערי הרב חיכו עד שזה יגיע, שהוא משלים את הדבר הזה הוא מה קורה עם אלה שהתחסנו, כשגם הם אמורים לקבל את אותו כרטיס בסופו של דבר ולצאת מכל מיני הגבלות.

יעקב אשר: תיכף נדבר מהו הכרטיס הזה, איך הוא יכול להיות בנוי.

יעקב אשר: זה יכול לתת כלי לממשלה לפתוח את המשק יותר מהר בכל התחומים.

יעקב אשר: אין תחום אחד שאי אפשר יהיה לתת בו עדיפות לבעלי הכרטיס הירוק.

יעקב אשר: אני מזכיר שזה עושה שני דברים: ראשית, זה נותן מוטיבציה לבדיקות.

יעקב אשר: כי אם יפתחו דברים חדשים כאלה ואחרים ויתנו בכך שיהיה ברקוד כזה שאדם מראה אם הוא ירוק או לא, אנשים ילכו להיבדק.

יעקב אשר: גם כדי ללכת להצגה בתיאטרון יהיה להם שווה ללכת ולהיבדק, יש להם שלושה-ארבעה ימים שהם ירוקים.

יעקב אשר: כמובן אותו דבר העניין הסרולוגי.

יעקב אשר: כך אפשר יהיה לפתוח הרבה מאוד חלקים.

יעקב אשר: זה יגרום לכך שאנשים יעשו בדיקות.

יעקב אשר: כשאנשים יעשו בדיקות, המדינה גם תשמח לזהות שרשראות הדבקה.

יעקב אשר: היום מתחננים לאנשים לבוא ולהיבדק והם לא רצים בהמוניהם.

יעקב אשר: שנית, צריך גם אינסנטיב לחיסונים.

יעקב אשר: אם אדם יודע שכשהוא יתחסן הוא מתחיל להיות חופשי ומאושר יותר אז הוא ילך להתחסן - זה כל כך פשוט.

יעקב אשר: זה כלי ניהולי פשוט, לא צריך לסרבל אותו.

יעקב אשר: לא צריך להיות מעצמת סייבר כדי לעשות אותו, פשוט צריך לעשות אותו.

יעקב אשר: האפשרויות שקיימות לכך הן או דרך מכשירי טלפונים חכמים באפליקציות או בכרטיס מגנטי כמו כרטיס של קופת חולים או כל כרטיס אחר עם זיהוי כדי למנוע זיופים.

יעקב אשר: תאמינו לי שכל מכוני הכושר, הקניונים, ומקומות אחרים, יקנו בשמחה מכשיר ברקוד כזה שיהיה מחובר דרך קופות חולים, משרד הבריאות, משטרת ישראל.

יעקב אשר: אם מחר חלילה נגיע לסגר אז גם זה כלי עבודה, והאנשים האלה כן יוכלו להסתובב ולהחזיר את המשק לעבודה.

יעקב אשר: גם החיסונים ייקחו זמן ועד שנגיע לאיזון שלם ייקח זמן.

יעקב אשר: לכן, אני שמח שנפל סוף-סוף האסימון.

יעקב אשר: חלק מקופות החולים, התחילו כבר אתמול, וחלק יתחילו מחר, בבדיקות סרולוגיות, המוניות יחסית, של אלפי בדיקות ביום.

יעקב אשר: נציגת משרד הבריאות, לא הגבת לדבריי.

יעקב אשר: אני מקווה שאני לא מפתיע אותך ומה שאמרתי עד עכשיו נכון.

שרון אלרעי-פרייס: אשמח להגיב, אם תרצה.

יעקב אשר: שרון, אני שמח שאת איתנו.

יעקב אשר: הישיבה היום לא תארך זמן רב ואשמח אם נמצה את הכול.

יעקב אשר: תיכף אתן לך את רשות הדיבור.

יעקב אשר: אם אני מבין נכון, וכפי שגם ראיתי ושמעתי, הבדיקות הסרולוגיות מכוונות במיוחד לאנשים שהיו בקרבת אנשים חולים במטרה לזהות אותם.

יעקב אשר: לדעתי, זה יביא לנו עוד עשרות או מאות אלפי אנשים שיש בגופם נוגדנים כרגע.

יעקב אשר: אתם אנשי המקצוע, ואתם תחליטו לכמה זמן זה טוב ולכמה זמן זה יכול לתת להם את הכרטיס הירוק הזה, לא אני מחליט בזה.

יעקב אשר: הדבר התפעולי הזה הוא הכרחי והוא כלי עבודה עבורכם.

יעקב אשר: הוא עדיף על פני רדיפה אחרי ה-R.

יעקב אשר: לכן, אני שמח שזה התחיל.

יעקב אשר: אני מבקש מכם להאיץ את זה.

יעקב אשר: זה מתחבר נהדר עם הבשורה הטובה של תחילת החיסונים.

יעקב אשר: כך נוכל להוציא את המדינה יותר מהר לפעילות יותר רחבה בכל הענפים.

יעקב אשר: חבר הכנסת סגלוביץ', בבקשה.

יואב סגלוביץ': אנחנו הולכים פה לאשר את מה שכבר קורה, שהקניונים והשווקים פעילים ואנחנו פותחים.

יעקב אשר: יש לנו חלק בזה.

יעקב אשר: יואב, אל תפחית מערכך.

יואב סגלוביץ': אני משתדל שלא.

יואב סגלוביץ': אבל תחום הרוח במדינת ישראל, ויש כזה דבר, סגור לחלוטין.

יואב סגלוביץ': ביום שלישי בשבוע שעבר הייתי בתיאטרון הערבי ביפו.

יואב סגלוביץ': היה שם אירוע מחאה כי אסור לעשות אירועי תרבות.

יואב סגלוביץ': כל האומנים, כל הכותבים, כל היוצרים, כל האנשים שחיים בעולם הזה, קראו שירי מחאה.

יואב סגלוביץ': מדובר גם בחיי הרוח הדתיים – כל תחומי התרבות משובשים לגמרי.

יואב סגלוביץ': אין להם לובי והם לא צועקים למשרד הבריאות ולא בוועדת הכלכלה ואין להם כוח פוליטי לעשות את זה, כי אנשי הרוח, באשר הם, אינם פוליטיקאים והם לא יושבים במרכזי המפלגות.

יואב סגלוביץ': אנשי משרד הבריאות, הכתם הזה על ראשכם.

יואב סגלוביץ': לא יכול להיות שעדיין לא מצאו שום מתווה לאפשר כניסה אליהם.

יואב סגלוביץ': נוסעים פה לדובאי - כאילו זה הארץ המובטחת, ראש על ראש בשדה התעופה, ואי אפשר לאפשר לאולם, לקונצרט, להצגה, לבית תפילה, למקום שהוא בהתאם למטראז' שלו, לפתוח בהתאם לכל התנאים?

יואב סגלוביץ': באיזה מדינה אנחנו חיים?

יעקב אשר: מבקשים להוסיף גם את חדרי הכושר והאולמות.

יואב סגלוביץ': יספרו לי שאי אפשר רפואית, אבל מדינה נורמלית לא יכולה להיות במצב שחיי הרוח שלה מופקרים כי אין מוקדי לחץ.

יואב סגלוביץ': אני מבקש שמשרד הבריאות, פרופסור או פוליטיקאי כלשהו לא יספרו לי סיפורים, כי לכולם יש פה כאן.

יואב סגלוביץ': אני יושב פה ומקשיב לכולם: לבעלי הקניונים לבעלי האולמות, ואני לא בא בטענות, זה בסדר גמור.

יואב סגלוביץ': אבל להם אין פה, הם לא במרכז מפלגת הליכוד, ביש עתיד, בש"ס או ביהדות התורה, ובסוף הכול סגור, חברים.

יואב סגלוביץ': אנחנו עושים היום דיון על הקניונים וזה בסדר גמור שנפתח אותם בהתאם לתוואי סגול.

יעקב אשר: אנחנו לא פותחים אותם היום, אנחנו מאשררים היום.

יואב סגלוביץ': האם אי אפשר לעשות את זה גם על חיי התרבות בארץ?

יואב סגלוביץ': הם צריכים לעשות את זה בערב שירי מחאה?

יואב סגלוביץ': איזה מדינה אנחנו?

יואב סגלוביץ': מדינת דובאי?

יואב סגלוביץ': אדוני, עוד בקשה לי אליך, ואעשה זאת בקול רם.

יואב סגלוביץ': ב-29 לחודש יתקיים יום המאבק בשחיתות הבין-לאומית.

יואב סגלוביץ': זה לא פטנט שאני המצאתי, זה נמצא בכנסת.

יואב סגלוביץ': אני יושב-ראש השדולה הזו ומתקיימים דיונים בוועדת החינוך, בוועדת הכספים, בוועדת הפנים.

יואב סגלוביץ': בקשתי אליך היא שתיאות לבקשת חברתי קארין אלהרר.

יעקב אשר: נעניתי לבקשה באופן כללי אבל לא פרטני.

יואב סגלוביץ': אדוני, אין כוונה.

יואב סגלוביץ': בוודאי ובוודאי יגיעו לפה גם חברי כנסת מסיעות הבית.

יואב סגלוביץ': אני מניח שגם לליכוד וגם לש"ס אכפת מעבירת הפרת האמונים.

יעקב אשר: אני מחכה עד לרגע זה לרעיונות ממנה או ממך על נושאים אמיתיים.

יואב סגלוביץ': הנושא האמיתי שהיא ביקשה הוא מאוד פשוט, והוא ניגוד העניינים בחוק הפלילי במדינת ישראל.

יואב סגלוביץ': זה לא דיון פוליטי.

יעקב אשר: הבנתי, אבל יש עד מרחב של נושאים.

יואב סגלוביץ': לא לדאוג.

יעקב אשר: יש הצעות חוק של חבר הכנסת מזרחי בזמנו.

יואב סגלוביץ': אני מניח שקארין תבוא איתך בדברים.

יואב סגלוביץ': בקשתי לאשר.

יעקב אשר: אני הבעתי את רצוני לעניין הזה, רק ביקשתי איזה מנעד.

יואב סגלוביץ': מעולה.

יואב סגלוביץ': אני מבקש את תמיכתך לנושא הקודם.

יואב סגלוביץ': בכל הכבוד, אבקש לקיים דיון יזום על ידינו על מוסדות התרבות.

יואב סגלוביץ': זה פשוט לא סביר לאשר קניונים, שווקים, נתב"ג, ואת זה לא.

יואב סגלוביץ': רק שיגידו באיזה תנאים, שיגידו -20% או 50% יכולים להיכנס לאולם מסוים - כמה שהם יגידו.

יואב סגלוביץ': אני מבקש ממך בעל פה לקיים על זה דיון ועל כל מה שקורה פה.

יואב סגלוביץ': אין דיון על הדבר הזה.

יואב סגלוביץ': לדעתי, ועדת החוקה היא המקום.

יעקב אשר: הנה, נמצאת פה איתנו גם חברת הכנסת יוליה מלינובסקי.

יעקב אשר: יכול להיות שנקיים על זה דיון נפרד.

יעקב אשר: היו לנו פה כמה החלטות נכונות לגבי פארקים של רשות הטבע והגנים ויש להם מודל להם שיכול להיות נכון גם לאטרקציות נוספות שמדברות על אוויר פתוח או על מקומות רחבים שבהם יש אפשרות בקרה ושליטה, וזה יכול להתחבר לדברים שאמרת.

יואב סגלוביץ': אני מבקש שאתה תיזום את הדיון.

יואב סגלוביץ': יש לי איזה תחושה שאם אני אבקש בקשה לנשיאות הכנסת, הדיון שאבקש לא יתקבל.

יעקב אשר: נשיאות הכנסת זה א-פוליטי.

יואב סגלוביץ': הכול א-פוליטי פה.

יואב סגלוביץ': לכן, אני פונה אליך כאדם א-פוליטי.

יעקב אשר: התכוונתי הפוליטי – עם ה"א.

יואב סגלוביץ': זה מספיק חשוב שנעשה דיון יזום על ידי הוועדה.

יואב סגלוביץ': עוסקים פה בפתיחות של כל הדברים, יהיה נכון גם לעסוק בתרבות.

יעקב אשר: אוקיי.

יעקב אשר: חברת הכנסת יוליה מלינובסקי, בבקשה.

יעקב אשר: לאחר מכן נשמע את ד"ר שרון אלרעי.

יוליה מלינובסקי: מצוין, דווקא לפה היא מגיעה.

יעקב אשר: סליחה, אנחנו בוועדה שלנו מתווכחים מאוד קשה עם אנשי המקצוע, אבל גם מאוד מכבדים אותם.

יוליה מלינובסקי: קודם כל, אני רוצה להצטרף לבקשת חברי יואב סגלוביץ' בנושא פתיחת עולם התרבות כי היום כמה מגזרים נשארו סגורים, כמו: עולם התרבות, עולם הספורט, עולם המחול ואולמות האירועים.

יוליה מלינובסקי: דווקא שם מדינת ישראל לא נותנת מענה ומשרד הבריאות בורח מאחריות.

יוליה מלינובסקי: הם פשוט לא שלחו עכשיו נציגים רלוונטיים לוועדת הקורונה ולא נתנו שום תשובות.

יוליה מלינובסקי: אנחנו רואים שכל ההיסטריה לגבי גל שני, גל שלישי וגל רביעי היא מיותרת.

יוליה מלינובסקי: היום היו 50,500 בדיקות, 1,700 חיוביים.

יוליה מלינובסקי: כולנו ראינו אתמול את התמונות מנתב"ג.

יעקב אשר: כדי שאבין, רק תגידי לי מתי אצלך מתחילה ההיסטריה.

יוליה מלינובסקי: אצלי אין היסטריה, את ההיסטריה אני משאירה לבעלי וילדיי.

יוליה מלינובסקי: פה אני מתנהלת בשיקול דעת וקור רוח.

יוליה מלינובסקי: אנחנו ראינו מה קרה אתמול בנתב"ג.

יעקב אשר: זה נכון, זו שערורייה.

יוליה מלינובסקי: אנחנו רואים גם מה קורה בתחבורה הציבורית.

יוליה מלינובסקי: משרד הבריאות נכשל בצורה מובהקת במקומות בהם צריך לתת מענה.

יוליה מלינובסקי: אני רוצה להפנות את תשומת לב הוועדה ונציגי הממשלה.

יוליה מלינובסקי: אין ספק שאדם שרוצה לשמור על בריאותו, פעילות ספורטיבית על כל גווניה היא חיונית עבורו.

יוליה מלינובסקי: גם עולם התרבות הוא חיוני כי יש נפש ויש גוף.

יוליה מלינובסקי: הממשלה החליטה בצורה שרירותית ובלי כל בסיס נתונים לסגור את עולם הספורט, עולם הכושר, חדרי הסטודיו, בתי ספר למחול ואת הבריכות.

יוליה מלינובסקי: אני מוצפת בפניות של אזרחים, גם מאזרחים ותיקים, גם מקטינים שמקבלים טיפול בעזרת כלבים, וגם מאלה שנזקקים לטיפול בעזרת רכיבה על סוסים, וגם מאנשים עם מוגבלות פיזית או נפשית, שחייבים את הפעילות הזו כדי לשמור על עצמם.

יוליה מלינובסקי: הם טוענים חד-משמעית ובאופן ברור שסגירת הענפים האלה פוגעת בבריאותם ומעלה בסוף את אחוזי הנכות שלהם.

יוליה מלינובסקי: מצבם הפיזי והנפשי של אנשים מדרדר ומדינת ישראל תצטרך בסוף בסוף בסוף לממן את הטיפול בהם.

יוליה מלינובסקי: קיבלתי עכשיו פנייה, עליה דיברתי עכשיו בוועדת הקורונה, מדיור מוגן שבו פועלת בריכה לקבוצה הומוגנית.

יוליה מלינובסקי: לדעת כל רופאי הציבור ורופאי המשפחה, שחייה בגיל השלישי היא חיונית, אבל דווקא שם סגור ולא נותנים מענה.

יוליה מלינובסקי: אפשרו לפתוח מכוני כושר או טיפולים לעמותה של נכי צה"ל, וזה מבורך ומאוד חשוב, אבל יחד עם זאת לא אפשרו לפתוח מתקנים אחרים, למשל, של עמותת אי"ל המטפלת באנשים עם מוגבלויות ובנכים אחרים.

יוליה מלינובסקי: זאת אומרת, איפה ואיפה.

יוליה מלינובסקי: אין לי הסבר להבדל ביניהם.

יוליה מלינובסקי: אדוני, אפשרו לפתוח מתקנים לנכי צה"ל, אבל מצד שני, לא מאפשרים לפתוח חדרי טיפול וכושר לנכים אחרים.

יוליה מלינובסקי: מותר לאפשר רכיבה על סוסים לנכי צה"ל אבל לילדים אסור.

יוליה מלינובסקי: זה אותו מתקן, אותם סוסים, אותם תנאים.

יוליה מלינובסקי: לפי הנתונים שאנחנו שומעים ממשרד הבריאות, אין הצדקה ממשית, חוץ מגחמות פוליטיות, לסגירת עולם הכושר.

יוליה מלינובסקי: דובר פה על עולם התרבות ולא אחזור על הדברים.

יוליה מלינובסקי: גם שם אפשר למצוא מתווה, זה רק עניין של רצון.

יוליה מלינובסקי: אני רוצה להפנות את תשומת ליבם של נציגי משרדי הממשלה והייעוץ המשפטי של הכנסת, אנחנו פועלים על סמך חוק הקורונה הגדול.

יוליה מלינובסקי: סעיף 4 מדבר על הגבלות, וסעיף קטן (ב) לסעיף 4 אומר:

יוליה מלינובסקי: תקנות לפי סעיף קטן (א), ואלו ההגבלות, יותקנו בשים לב לזכויות ולצרכים של אזרחים ותיקים, של קטינים ושל אנשים עם צרכים מיוחדים, ובכלל זה אנשים עם מוגבלות, לפי הוראות חוק שוויון זכויות לאנשים עם מוגבלות.

יוליה מלינובסקי: זאת אומרת, משרד הבריאות לא מאפשר לאנשים ותיקים לשחות, וזו פגיעה בזכויות שלהם.

יוליה מלינובסקי: לא מאפשרים לילדים טיפולים בעזרת כלבים וסוסים, וזו פגיעה בזכויות.

יוליה מלינובסקי: יש אנשים עם מוגבלות שלא נראית לעין.

יוליה מלינובסקי: אתמול נפגשתי עם מאמן כושר שיש לו נכות מאוד רצינית עקב שירותו בכוחות הביטחון במשך 28 שנים.

יוליה מלינובסקי: הוא היה בכל זירת פיגוע והוא סיפר לנו מה הוא ראה שם.

יוליה מלינובסקי: הוא נראה מאוד בריא וחזק, אבל יש לו נכות רגשית ונפשית מטורפת.

יוליה מלינובסקי: אותו אדם צריך לעשות ספורט כי באמצעותו הוא יכול לפרוק מעצמו והוא גם כן מאמן, וזה נותן לו חיי חברה, ואני כבר לא מדברת על פרנסה.

יוליה מלינובסקי: אבל משרד הבריאות מתעקש.

יוליה מלינובסקי: אדוני היושב-ראש, יש לי הקלטה בה נשמע יושב-ראש הקואליציה אומר בפה מלא לאנשי ספורט, שהסגירה שלהם היא סגירה פוליטית ושעושים עליהם סיבוב פוליטי – את זה אומר יושב-ראש הקואליציה.

יוליה מלינובסקי: אז אוקיי, אתם רוצים להתנקם בי, בשאשא ביטון, בוועדת הקורונה – די.

יעקב אשר: גם סגירת אולמות השמחה הם בגלל עניין פוליטי?

יוליה מלינובסקי: הוא דיבר על עולם הספורט.

יוליה מלינובסקי: אגב, אנחנו בוועדת הקורונה סגרנו את האולמות.

יוליה מלינובסקי: למרות שהייתי באופוזיציה, ואני עדיין באופוזיציה, אני הצבעתי בעד סגירת האולמות כי אני מבינה את ההבדלים.

יוליה מלינובסקי: יש הבדל בין אירוע משפחתי גדול של 300 - 400 איש לבין אירוע באולם תרבות שאפשר בהחלט לנהל אותו בצורה אחרת.

יעקב אשר: את צודקת כשמדברים על 300 - 400 איש, אבל בכל הדברים, גם במכוני כושר, וגם באולמות, מדובר על מתווים מצומצמים יותר.

יעקב אשר: אף אחד לא דיבר על ימים כתיקונם.

יוליה מלינובסקי: אני כרגע מתמקדת במשהו, אתה צודק בשאר הדברים.

יוליה מלינובסקי: זה רלוונטי גם לעולם התרבות וגם לעולם החתונות והשמחות, למרות שיש הבדלים.

יוליה מלינובסקי: לא שמענו נתונים אובייקטיבים, הכול זה גחמות.

יוליה מלינובסקי: להיפך, אנחנו רואים נתונים שמדברים על כך שהעולם הזה הוא חיוני גם לנפש וגם לבריאות שלנו.

יוליה מלינובסקי: משרד הבריאות מתנהל בצורה שערורייתית, וזה לא יאומן.

יוליה מלינובסקי: אנשי הענף שולחים להם מתווים והם מוכנים לכל הידברות.

יוליה מלינובסקי: אם תגידו מה אתם רוצים, נוכל להתאים את זה לצרכים.

יוליה מלינובסקי: שר הבריאות מתעלם, הוא לא מוכן להיפגש איתם.

יוליה מלינובסקי: אני פניתי לשר הבריאות באופן אישי וביקשתי ממנו לשבת עם האנשים האלה כדי להגיע להסכמות.

יוליה מלינובסקי: אם אתם רוצים להתנקם בנו, בחברי הכנסת, כי הלכו נגדכם - עזבו, אתם מתנקמים עכשיו בציבור אשמח שד"ר אלרעי תסביר לי איך היא חיה עם זה שהם עושים שיעורי זומבה בתוך משל"ט קורונה של משרד הבריאות, ומצד שני, ספורט, בריכות, סטודיו, חדרי כושר, סגורים.

יעקב אשר: תודה לך.

יעקב אשר: ד"ר אלרעי, אני מודה לך שוב שאת איתנו.

יעקב אשר: אני מבקש באמת את התייחסותך גם לדברי ההקדמה שלי לגבי סרולוגיה, חיסונים וכו', שגם יכולים מאוד לעזור בנושאים שהעלו אחר כך חבריי: חבר הכנסת סגלוביץ' וחברת כנסת מלינובסקי.

יעקב אשר: בבקשה, גברתי.

שרון אלרעי-פרייס: זה הרבה מאוד נושאים, אנסה לעשות זאת ביעילות ובקצרה.

יעקב אשר: אני יודע, אבל אומרים שאת מוכשרת.

שרון אלרעי-פרייס: אתחיל ממשהו שקצת מפריע לי.

שרון אלרעי-פרייס: אני ראיתי את חברת הכנסת מלינובסקי כמה וכמה וכמה פעמים בוועדת הקורונה, שמובילה חברת הכנסת שאשא ביטון, וזה לא ראוי להגיד: אה, לפה את מגיעה ולשם את לא מגיעה.

שרון אלרעי-פרייס: עם כל הכבוד, אני בן אדם אחד.

שרון אלרעי-פרייס: קצת קשה לי להיות בכל המקומות בו זמנית.

שרון אלרעי-פרייס: אבל להגיד שאני לא מגיע, זה לא ראוי.

יוליה מלינובסקי: אנחנו כבר שלושה שבועות עוקבים אחרייך, ואתם שולחים נציגים זוטרים שלא מסוגלים לתת תשובה אחת.

יוליה מלינובסקי: זה מצוין שאני תופסת אותך עכשיו פה - מצוין.

יעקב אשר: יוליה, אני לא יודע איך זה עובד בוועדת קורונה.

יעקב אשר: אני רוצה לשמוע.

יוליה מלינובסקי: אני לא צריכה שהיא תטיף לי מוסר, בסדר?

שרון אלרעי-פרייס: גם אני לא צריכה שיעבירו עליי ביקורת לא מצודקת.

שרון אלרעי-פרייס: סליחה, עם כל הכבוד, מגיעה גם לוועדת הקורונה של שאשא ביטון ועונה ומדברת ומראה נתונים.

שרון אלרעי-פרייס: גם כשמנסים להשתיק אותי זה לא - - -.

שרון אלרעי-פרייס: להגיד: אה, לכאן את מגיעה?

יוליה מלינובסקי: אני מזמינה אותך בשבוע הבא לבוא לדיון על עולם הספורט.

יעקב אשר: אבל זה לא ועדת קורונה פה, אנחנו בוועדת החוקה.

שרון אלרעי-פרייס: ראוי שתיתנו לנציגי משרד הבריאות, שתמיד מגיעים לוועדת הקורונה, לדבר, גם אם זה לא אני.

שרון אלרעי-פרייס: קודם כול, אנחנו בהחלט מקדמים את נושא הדרכון הירוק לאנשים שחלו בקורונה, החלימו מקורונה, בין אם היו ידועים ובין אם הם מוכחים כמחלימים על פי בדיקה סרולוגית.

שרון אלרעי-פרייס: גם האנשים שיקבלו חיסון יקבלו את הדרכון הירוק שייתן אפשרויות להימנע מבידוד כשבאים במגע עם חולה מאומת ולהימנע מבידוד כשחוזרים מארץ אדומה.

שרון אלרעי-פרייס: גם במקומות שבהם נדרשות בדיקות סקר, למשל, בכניסה לאי הירוק, לא יידרשו בדיקות סקר.

שרון אלרעי-פרייס: זה לא אומר שתהיינה סנקציות לאנשים שלא יקבלו חיסון.

שרון אלרעי-פרייס: אין חובת חיסון במדינת ישראל ולא תהיינה סנקציות.

שרון אלרעי-פרייס: מי שלא יתחסן, או כי הוא לא ירצה או כי הוא לא יכול, וצריך לזכור שעדיין תהיה אוכלוסייה שלא ניתן יהיה לחסן אותה בשלב הזה, למשל, ילדים לא יחוסנו, עדיין תהיה להם יכולת להיכנס לכל המקומות באמצעות בדיקות.

שרון אלרעי-פרייס: זה לא שיהיו סנקציות למי שלא מתחסן.

יעקב אשר: אבל כן יהיה איזשהו אינסנטיב.

יעקב אשר: הטבה היא לא בהכרח סנקציה למי שלא לוקח אותה.

שרון אלרעי-פרייס: לגמרי הטבה.

שרון אלרעי-פרייס: אנשים שחוסנו ואנשים שהם מחלימים לא יידרשו בבידוד, ובמקומות שבהם נדרשת בדיקת קורונה כסקר לכניסה למקום, לא יידרשו בבדיקת הסקר הזו.

שרון אלרעי-פרייס: אני חושבת שזה תמריץ מאוד משמעותי שבהחלט יקל על אנשים.

יעקב אשר: נכון, מצוין – רק תזרזו את זה.

שרון אלרעי-פרייס: אני לא רוצה שישמע מזה שמי שלא חוסן לא יוכל להיכנס למקומות – חשוב לי להבהיר את זה.

יעקב אשר: יכול להיות שיהיו מקומות ש - - -

אוסנת הילה מארק: למה?

אוסנת הילה מארק: יש אנשים שלא רוצים להתחסן, האם הם לא יוכלו להיכנס?

יעקב אשר: לא, אבל, למשל, אם אדם ירצה להגיע לאילת והוא לא התחסן.

אוסנת הילה מארק: אין לנו מחלוקת על אי ירוק.

יעקב אשר: אני מדבר על עוד איים ירוקים.

יעקב אשר: לא היית פה בהתחלה כשדיברתי צריך לפתוח הרבה מאוד דברים, גם תיאטרון, גם מוסדות ציבור כאלה ואחרים, גם מכוני כושר, גם משחקי כדורגל, לאנשים שהם או סרולוגים או שעברו את המחלה או שעשו את החיסון או שעשו בדיקה שמחזיקה - - -

אוסנת הילה מארק: או שהם מחליטים לא להתחסן.

יעקב אשר: אם היית שומעת, לא היית מתווכחת איתי.

יעקב אשר: שוב, יש כמה אפשרויות: יש את אלו שהיו חולים, יש את אלה שהם סרולוגים ויש להם נוגדנים, יהיו כאלה עכשיו שיש להם חיסונים, ויהיו כאלה כמו שעשינו באילת, ואנחנו רוצים להטמיע את זה גם בתוך הארץ.

יעקב אשר: הם יעשו בדיקות, והבדיקות האלה יאפשרו להם לתפקד שלושה-ארבעה ימים – שלושה.

שרון אלרעי-פרייס: לא, זה לא.

שרון אלרעי-פרייס: אבל זה כן ייתן יום.

שרון אלרעי-פרייס: זה לא ייתן שלושה-ארבעה ימים כי לשום בדיקה אין - - - של מאה אחוזים, ואתה לא יודע מה קורה יום אחר כך.

יעקב אשר: גם זה יהיה, תרשמי לך, ד"ר אלרעי.

שרון אלרעי-פרייס: אבל כן לפני כניסה לאירוע אפשר יהיה לעשות בדיקה מהירה, כשיהיו לנו בדיקות טובות, ולהיכנס לאירוע.

שרון אלרעי-פרייס: כן חשוב לי להגיד את זה, שזה לא יהיה שיש מקומות כניסה רק לאנשים שקיבלו חיסון.

שרון אלרעי-פרייס: גם לאנשים שלא יכולים לקבל את החיסון או לא רוצים לקבל את החיסון תהיה דרך להיכנס למקומות האלה.

יעקב אשר: אז הם משתמשים במשהו אחר – מאה אחוז.

שרון אלרעי-פרייס: אני לא חושבת שמישהו מאיתנו צריך להיות בהיסטריה, אבל אני כן חושבת שאנחנו צריכים להסתכל בצורה לא שאננה על נתוני התחלואה שיש לנו כיום, שהם נתוני תחלואה שעולים והם נראים בדיוק כמו שנראה תחילתו של הגל השני.

שרון אלרעי-פרייס: אנחנו כרגע ב-55% מאוכלוסיית מדינת ישראל שנמצאת באזורים שמוגדרים אדומים או כתומים - 55%.

שרון אלרעי-פרייס: זה הולך ועולה, ואנחנו מסתכלים על נתוני התחלואה האלה.

שרון אלרעי-פרייס: אני חושבת שהטעות הכי גדולה תהיה להגיד: בסדר, בואו נחכה שיהיו לנו 9,000 מאומתים ואז נעצור.

שרון אלרעי-פרייס: כי כשיהיו לנו 9,000 מאומתים אנחנו נהיה שוב פעם המדינה עם התמותה הכי גבוהה ושוב פעם במקום שבו בתי החולים נמצאים במקום לא טוב, וכשאנחנו נמצאים בחורף, כשהחורף גם כך קשה במערכת הבריאות במדינת ישראל.

שרון אלרעי-פרייס: אני לא חושבת שיש סיבה להגיע עוד פעם לאותו מקום ולא ללמוד מהפעם הקודמת שצריך לעצור את זה קודם.

שרון אלרעי-פרייס: כשעוצרים את זה קודם, זה לא רק טוב לבריאות אלא זה גם טוב לכלכלה.

שרון אלרעי-פרייס: כי כמה שאתה יותר דוחה את זה אתה צריך לעשות פעולות יותר ארוכות, יותר ממושכות והגבלות הרבה יותר משמעותיות.

שרון אלרעי-פרייס: צריך כן ללמוד לפחות מהעבר שלנו.

שרון אלרעי-פרייס: זה לא רק נתונים שמישהו מחשב אלא זה קרה פה במדינת ישראל לפני פחות משלושה חודשים.

שרון אלרעי-פרייס: לגבי יתר הדברים – אני חושבת שחברת הכנסת מלינובסקי כנראה לא מכירה את כל הנתונים.

שרון אלרעי-פרייס: אין בעיה לילדים ללכת לשיעורי רכיבה על סוסים כמו שאין בעיה לנכי צה"ל ללכת לשיעורי רכיבה לסוסים, אין בעיה לאנשים להיכנס לבריכות טיפוליות.

שרון אלרעי-פרייס: יכול להיות שיש פה חוסר היכרות עם הנתונים.

יעקב אשר: יוליה, אנחנו אישרנו את זה פה בוועדה.

יוליה מלינובסקי: מה לגבי אדם מבוגר בן שמונים שלא צריך בריכה טיפולית אבל הוא צריך לשחות?

שרון אלרעי-פרייס: לגבי פתיחות רחבות של דברים אחרים - צריך להבין שבנתוני - -

יעקב אשר: יוליה, היא לא שומעת.

יעקב אשר: אני אתן לך, שנייה.

יוליה מלינובסקי: היא פשוט מטעה.

יעקב אשר: אבל עכשיו אנחנו לא שומעים אותך ולא אותה.

שרון אלרעי-פרייס: אני רק אשלים ואז תשאלו מה שאתם רוצים, אבל אשמח להשלים.

שרון אלרעי-פרייס: לגבי דברים אחרים – אני מבינה את הרצון לפתוח, לפתוח, לפתוח, לפתוח, אבל לפתוח, לפתוח, לפתוח, מביא לעלייה בתחלואה – אין מה לעשות.

שרון אלרעי-פרייס: אנחנו צריכים להבין איך אנחנו פותחים ואיך אנחנו פותחים את זה בצורה זהירה ובטוחה.

שרון אלרעי-פרייס: אני חייבת להגיד שאני לא בטוחה שהפתיחה של המסחר שהייתה, שלא הייתה בעמידה עם מדדי תחלואה, לא הביאה אותנו למקום שבו אנחנו נמצאים כרגע, יחד עם דברים אחרים: עם תחלואה שמגיעה מנתב"ג, ובעיה בחתונות המוניות, ובהרבה דברים אחרים.

שרון אלרעי-פרייס: אבל גם הדבר הזה של מפגשים אקראיים של הרבה מאוד אנשים שנעשים כשיש 1,000 מאומתים ליום שאנחנו יודעים עליהם, מייצר קושי בקטיעת שרשראות.

שרון אלרעי-פרייס: ההחלטות לגבי מה נפתח ומה לא נפתח – לפחות ההמלצות של משרד הבריאות הן לא פוליטיות בשום צורה ואופן.

שרון אלרעי-פרייס: אני הצגתי בוועדת החוקה, וגם בוועדת הקורונה, שחברת הכנסת מלינובסקי שייכת אליה - -

יוליה מלינובסקי: אני שייכת לכנסת ישראל.

שרון אלרעי-פרייס: - - הצגתי באופן נרחב את אסטרטגיית היציאה של משרד הבריאות ואת התוכנית, ולמה כל דבר נמצא בשלב שהוא נמצא והסיבות לזה שזה נמצא שם.

שרון אלרעי-פרייס: זה עקרונות אפידמיולוגים שאני יכולה להסביר אותם שוב, אם תרצו.

שרון אלרעי-פרייס: הסברתי אותם בכל הפורומים.

שרון אלרעי-פרייס: אין פה שום עניין פוליטי, ולא עניין אחר, לפחות לא מבחינת משרד הבריאות.

שרון אלרעי-פרייס: יכול להיות שאחר כך יש החלטות פוליטיות, אבל אני לא מתעסקת בזה.

שרון אלרעי-פרייס: אפשר להגיד הרבה מאוד דברים על חדרי כושר, אני בעצמי מנויה בחדר כושר.

יוליה מלינובסקי: שיעור זומבה במשרד הבריאות זה פוליטי או לא פוליטי?

שרון אלרעי-פרייס: אשמח להשלים.

שרון אלרעי-פרייס: אני רואה שאת מדברת אבל אני לא שומעת אותך.

יוליה מלינובסקי: בבקשה, תתייחסי לשיעור זומבה שהתקיים אצלכם במשל"ט הקורונה.

יעקב אשר: יוליה, היא לא שומעת אותך.

שרון אלרעי-פרייס: אני חברה בחדר הכושר ואני מבינה את הערך הבריאותי הגדול ואת הרצון להיות בחדרי כושר ולעשות פעילות בחדרי כושר.

שרון אלרעי-פרייס: אי אפשר להגיד שמקום סגור, שבו חייבים להיות בלי מסכה ויש התנשמות כי אנשים עושים פעילות גופנית, לא מסוכן.

שרון אלרעי-פרייס: להגיד את הדבר הזה זה פשוט חוסר הבנה של מה זה קורונה ואיך היא עוברת.

שרון אלרעי-פרייס: אין ספק שיש בזה סיכון.

שרון אלרעי-פרייס: אירועי תרבות נשארו לשלבים יותר מאוחרים, גם בגלל הסיכון של מקום סגור שבו יש התקהלות גדולה של הרבה מאוד אנשים.

שרון אלרעי-פרייס: אני חייבת להגיד שאנחנו קשובים לכל האנשים, לאלה שיש להם לובי פוליטי ולאלה שאין להם לובי פוליטי.

שרון אלרעי-פרייס: ישבתי גם עם אנשים מעולם התרבות וגם עם אנשים שמובילים חדרי כושר, ואמרנו להם שברגע שהתחלואה תרד לאיזשהו מצב שאנחנו יכולים לפתוח בו משהו, אז הם בהחלט יהיו המקומות שאנחנו נראה איך לפתוח מתווים, במקומות ירוקים, עם כרטיסים, ולא משנה עם מה.

יעקב אשר: כרטיסים, לא יעזור.

שרון אלרעי-פרייס: נראה איך לייצר מתווים של פתיחה זהירה, וזה מה שמתכנן כרגע משרד הבריאות.

שרון אלרעי-פרייס: צריך להבין שפתיחת הקניונים כרגע לא הייתה על דעת משרד הבריאות, אז קשה להגיד על משרד הבריאות:

שרון אלרעי-פרייס: למה אתם פותחים קניונים ולא פותחים חדרי כושר?

שרון אלרעי-פרייס: אנחנו אמרנו שאנחנו כרגע בנתוני תחלואה שלא צריך לפתוח משהו אלא צריך לראות איך אנחנו מורידים את מקדם ההדבקה, ורק כשהוא יורד מתחת ל-1 להתחיל לפתוח דברים בצורה זהירה.

שרון אלרעי-פרייס: ואז, כן, בהחלט צריך יהיה לפתוח גם אירועי תרבות.

שרון אלרעי-פרייס: אמרתי גם לנציגי משרד התרבות, גם לשר התרבות והספורט, שאנחנו בהחלט נייצר מתווים לפתוח פתיחה זהירה, עם בדיקות בכניסה, וכל הדברים שיכולים לאפשר לנו לחזור לחיים נורמליים.

יעקב אשר: אני רוצה שתבינו שיש בעיה טכנית, ואני לא יודע אם זה רק אצלנו או בכל הוועדה, כנראה בכל הוועדה.

יעקב אשר: כשאת מדברת והיא מדברת בזום, אתן לא שומעות האחת את השנייה.

יעקב אשר: היא רק רואה אותך מדברת.

יעקב אשר: ישנם נושאים שקשורים בסופו של דבר גם לבריאות.

יעקב אשר: למשל, מכוני כושר, התעמלות, נכים שצריכים שחייה, כפי שדובר כאן קודם.

יעקב אשר: אדוני היועץ המשפטי, אני זוכר שאנחנו בזמנו סידרנו את עניין רכיבה טיפולית על סוסים, בהסכמה שלכם.

סטלה ויינשטיין: סליחה, זה שאתם החלטתם, והגברת הפרופסורית אישרה את זה, בפועל אותו מקום נפתח.

סטלה ויינשטיין: לצורך העניין, אישרו לאולמות כושר של ארגון נכי צה"ל, אבל לא אישרו לאולמות של איל"ן או לפילאטיס שיקומי.

סטלה ויינשטיין: פילאטיס שיקומי לא מאושר.

סטלה ויינשטיין: הם נפתחים והם חוטפים קנסות.

סטלה ויינשטיין: ההנחיות לא יורדות לשטח.

יעקב אשר: ד"ר שרון אלרעי, מיכל מהייעוץ המשפטי, אני רוצה לחדד כאן.

יעקב אשר: אני באמת רוצה לדעת האם רוח התקנות או רוח ההחלטות שהיו גם פה בוועדה שבהן עשו הבדל בין מקומות שהם שיקומיים למקומות שהם סתם כושר כללי רגיל, האם באמת מה שקורה בשטח בפועל זה שאותם מקומות, אם זה לשיקום או אם זה רפואי בצורה כזו שזה נותן לו עדיפות, יכולים לפעול?

יעקב אשר: האם יש בעיה בשטח?

יעקב אשר: האם מישהו מונע מהם?

יוליה מלינובסקי: אני יכולה להגיד לך שעכשיו באתי מדיון שזה סגור.

יעקב אשר: יוליה, אני אוהב לחזור עם סל הביתה.

יעקב אשר: אשתי שואלת אותי: מה עשית כל היום?

יעקב אשר: אני אומר: מצאנו פתרון לכך וכך.

יעקב אשר: גם אני יודע להתנצח.

יוליה מלינובסקי: אני בדקתי.

יוליה מלינובסקי: רכיבה טיפולית על סוסים לנכי צה"ל – מותר, לאחרים אסור.

יוליה מלינובסקי: טיפול עם כלבים - - -

יעקב אשר: אני רוצה לשמוע תשובות מהיועצת המשפטית של משרד הבריאות מה קורה עם טיפול בעזרת רכיבה על סוסים.

יעקב אשר: למיטב ידיעתי, הוא אמור לפעול.

יעקב אשר: כמו כן, האם יש הבדל בין נכי צה"ל לנכים שהם לא נכי צה"ל במקומות שיקומיים?

מיכל גולדברג: אשמח להתייחס.

מיכל גולדברג: קודם כול, רכיבה טיפולית על סוסים מותרת, אנחנו אפשרנו.

מיכל גולדברג: זה היה באחד התיקונים הראשונים לתקנות אחרי הסגר.

יעקב אשר: נכון, זה קרה כאן בוועדה.

מיכל גולדברג: נכון, זה אושר בוועדה.

מיכל גולדברג: אחד התיקונים הראשונים אחרי הסגר היה מקום למתן טיפולי רפואה משלימה.

מיכל גולדברג: ההגדרה של רפואה משלימה היא מאוד רחבה והיא כוללת בהחלט גם טיפול לילדים שזקוקים לכך באמצעות רכיבה על סוסים, טיפול באומנות, טיפול בציור – כל סוג של טיפול.

יוליה מלינובסקי: גם עם כלבים מותר?

מיכל גולדברג: גם עם הכלבים, אם זה חלק מהטיפול.

יוליה מלינובסקי: אז למה זה סגור?

יעקב אשר: צריכים לבדוק את זה.

יעקב אשר: תביאו לנו מקרים כאלה ונפנה למשרד הבריאות.

מיכל גולדברג: אנחנו גם מקבלים פניות מחברי כנסת ואנחנו גם מקבלים פניות מהציבור הרחב.

מיכל גולדברג: אנחנו עובדים בקשר ישיר עם מינהלת האכיפה, עם היועץ המשפטי של מינהלת האכיפה, וכשמתעוררות שאלות מהשטח, ככל שנדרש הן מגיעות אלינו ואנחנו נותנים תשובות.

סטלה ויינשטיין: כנציגת מהשטח, האם אפשר לחדד את השאלה?

סטלה ויינשטיין: זה חשוב לי.

יעקב אשר: אני אתן לך, אבל חכי, עם כל הכבוד.

יוליה מלינובסקי: אני ממליצה לכם לא לספר פה בוועדה.

יוליה מלינובסקי: אנשים פונים למוקד משרד הבריאות עם שאלות ספציפיות ומקבלים תשובות מאוד ברורות שזה סגור ואסור.

יוליה מלינובסקי: תבדקו את ההנחיות שלכם.

יעקב אשר: יוליה, צריך לטפל בזה.

מיכל גולדברג: אנחנו נבדוק מה התשובות.

יוליה מלינובסקי: מה ההגדרה של פילאטיס רפואי ושל פילאטיס טיפולי שיקומי?

מיכל גולדברג: גם רפואה משלימה, אם זה באמת נעשה לצורך טיפולים אז כן.

מיכל גולדברג: כל מה שנכנס לגדר רפואה משלימה, ואין הגדרה בחוק לרפואה משלימה, התחום הוא מאוד רחב, ולכן כל מה שנכנס בגדר זה מותר.

יעקב אשר: גברתי, עוד דקה אני מתחרט שהזמנתי אותך לבוא לוועדה.

יעקב אשר: חבל שזה יקרה, תני לה להשלים.

יעקב אשר: יש לנו כאן צורה של דיונים לא פופוליסטיים.

יעקב אשר: אני לא מצליח להביא כותרות גדולות, אבל אנחנו מצליחים להביא פה המון תיקונים, במיוחד לאנשים עם מוגבלויות.

אוסנת הילה מארק: לכן, האצלנו לך, אדוני, כמה וכמה חוקים דרמטיים בוועדת הכנסת.

אוסנת הילה מארק: אנחנו מבינים שהעבודה האמיתית מתבצעת פה.

אוסנת הילה מארק: אני מחמיאה לך.

יוליה מלינובסקי: מה שאת אומרת הוא מטורף.

אוסנת הילה מארק: למה?

אוסנת הילה מארק: אני מחמיאה ליושב-ראש.

אוסנת הילה מארק: תני לו לקבל את המחמאה.

יוליה מלינובסקי: לא, אני אומרת שאני - - -

יעקב אשר: אין לנו הרבה זמן, תנו למיכל לסיים.

יעקב אשר: מיכל עוברת איתנו כברת דרך ארוכה כאן בוועדה.

יעקב אשר: בוויכוחים לא קל איתה, אבל כשיש החלטות וכיוונים והיגיון אנחנו פרצנו קדימה בהרבה מאוד דברים, ונפרוץ גם הלאה.

מיכל גולדברג: גם מקומות שפועלים לטובת אוכלוסייה שזקוקה לסיוע, גם היא מוחרגת מרשימת המקומות הסגורים בהם מותר להם לפעול.

מיכל גולדברג: זה כולל את ארגון איל"ן וארגונים לטובת נכי צה"ל, כך שזה כולל את כל הפעילות של הארגונים הללו.

יעקב אשר: קורים פה דברים שנופלים כנראה בין הכיסאות ולא הייתי בונה על מוקד מידע של משרד הבריאות.

יעקב אשר: עם כל הכבוד וההערכה שיש לי אליהם, בסוף במוקדי המידע האלה יושבים אנשים שלא כל כך יודעים לתרגם את הדברים.

יעקב אשר: יוליה, אני מבקש ממך ומאחרים לרכז פניות שהן בתוך המנעד הזה של טיפולים של רפואה משלימה, למרות שאמרה נכון מיכל שאין הגדרה בחוק שקובעת את הגבולות, אבל זה גם שיקול דעת.

יעקב אשר: אם יש דברים מהסוג הזה, אני מבקש להעלות אותם בכתב.

יעקב אשר: אני מוכן שתעבירו את זה אליי בכתב או אליהם עם העתק.

יעקב אשר: אני אבקש מהייעוץ המשפטי של משרד הבריאות להוציא את התשובות שלו בעניין הזה.

יעקב אשר: לא פעם ולא פעמיים הרמתי טלפון וקיבלתי מהם חוות דעת מה באמת הפרשנות של אותה תקנה והודעתי לבעלי עסקים מסוימים ואמרתי להם לבדוק טוב ושהם כן יכולים לפתוח, בתנאי שהם עומדים במספר תנאים.

יעקב אשר: אני חושב שיש פה הרבה דברים שנופלים בין הכיסאות והם בסוף מגיעים אלינו, ליוליה ולאחרים.

יעקב אשר: אני מבקש שתעלו על זה על הכתב.

יוליה מלינובסקי: יש לי שאלה ליועצת המשפטית, ולד"ר אלרעי, לגבי הבריכות.

יוליה מלינובסקי: אני לא מדברת על הבריכות הטיפוליות.

יוליה מלינובסקי: גם בבריכות הטיפוליות יש בעיה מאוד קשה כי לאדם מותר להגיע לשם רק פעם בשבוע, רק בזמן הטיפול, והמטפלים כבר אומרים בצורה מאוד ברורה שזה לא מספיק ושזה לא נותן מענה כי אין רצף טיפולי.

יוליה מלינובסקי: יש מוגבלות נפשית וגם מוגבלות פיזית.

יוליה מלינובסקי: למשל, אדם עם טראומה פסיכיאטרית צריך להגיע לחדר כושר כדי לפרוק את הזעם שהוא צבר במהלך שירותו.

יוליה מלינובסקי: לגבי הבריכות – זה לא סוד ששחייה מחזיקה אנשים בגיל השלישי בכושר פיזי.

יוליה מלינובסקי: שחייה זה תחום מיוחד במינו ושום תחום ספורט אחר לא נותן לזה מענה.

יוליה מלינובסקי: האנשים האלה לא נכנסים להגדרה של בריכה טיפולית, הם פשוט שוחים בבריכות כל בוקר וזה נותן להם כושר.

יוליה מלינובסקי: אנחנו נמצאים היום בתקופת החורף ואנשים עם ילדים לא באים לבריכות סתם כדי לשבת, אלא אנשים באים לבריכות כדי לשחות.

יוליה מלינובסקי: אנחנו יודעים בצורה חד משמעית, ופה ד"ר אלרעי לא יכולה להגיד שאני לא מכירה את החומר, שאין הדבקות בבריכות.

יוליה מלינובסקי: הכלור במים הוא המחטא הטוב ביותר בעולם.

יוליה מלינובסקי: למה הבריכות סגורות?

יוליה מלינובסקי: האם בסגירת הבריכות משרד הבריאות לא פוגע בבריאות של אזרחים ותיקים כפי שמוגדר בסעיף (ב) קטן?

יוליה מלינובסקי: ד"ר אלרעי, אני מאוד מכבדת את משרד הבריאות, עד כמה שאפשר.

יוליה מלינובסקי: הכבוד שלי טיפה ירד לאחר שיעור הזומבה שקיימתם שם, אבל כנראה שגם עובדי משרד הבריאות מבינים את החשיבות שבפעילות ספורטיבית יחד עם מדריך.

יוליה מלינובסקי: אם אתם עושים את זה אז כנראה שזה לא כזה מסוכן.

יוליה מלינובסקי: זו דרך פחדנית לסגור הכול.

יעקב אשר: אבל לפתוח הכול גם יכול להיות הפקרות.

יוליה מלינובסקי: לצערי הרב, בסוף השבוע האחרון נהרגו ארבעה אנשים בכבישי ישראל, אם אני לא טועה.

יעקב אשר: מקורונה יותר.

יוליה מלינובסקי: אנחנו לא סוגרים כבישים, אנחנו מחוקקים חוקים איך למנוע תאונות ומטפלים בכבישים.

יוליה מלינובסקי: דוקטור, אותו דבר פה.

יוליה מלינובסקי: אנחנו ראינו את התמונות אתמול מנתב"ג, אנחנו יודעים מה קורה בתחבורה הציבורית.

יוליה מלינובסקי: אם למרות כל זה נתוני התחלואה הם כאלו, אין שום סיבה לסגור חדרי פילאטיס, חדרי סטודיו, מחול, חדרי כושר ובריכות.

שרון אלרעי-פרייס: אני תוהה מה זה "נתוני התחלואה הם כאלה" שעליהם את מדברת.

שרון אלרעי-פרייס: האם כוונתך היא שהם כאלה טובים?

יוליה מלינובסקי: אני מתכוונת לזה שהם יציבים ודי ברורים.

שרון אלרעי-פרייס: מקדם הדבקה - 1.2 בו אנחנו נמצאים אומר שכל שבועיים אנחנו מכפילים את כמות המאומתים שלנו.

שרון אלרעי-פרייס: זה אומר שהיו אנחנו ב-1,700, בעוד שבועיים אנחנו ב-3,400 ובעוד שבועיים ב-7,000 - - -

יוליה מלינובסקי: אני ממליצה לך לטפל בהתקהלויות בחתונות, אני ממליצה לך לטפל בנתב"ג ואני ממליצה לך בתחבורה ציבורית, כי שם אנחנו יודעים מה קורה.

שרון אלרעי-פרייס: אנחנו מנסים לטפל בתחבורה ציבורית ולהוריד אותה ל-50% תפוסה אחרי שזה עלה ל-75% תפוסה.

יוליה מלינובסקי: לא היו לך הדבקות בחדרי כושר.

יעקב אשר: חברת הכנסת מלינובסקי, אני קורא לך לסדר.

יעקב אשר: יש לנו אישור להאריך את הישיבה, אנחנו נצטרך עוד לאשר את התקנות.

יעקב אשר: חברת הכנסת אוסנת מארק, בבקשה.

אוסנת הילה מארק: אשמח לקבל התייחסות משרד הבריאות לנקודה קטנה אחת.

אוסנת הילה מארק: יש את ענף האטרקציות התיירותיות בישראל הכוללות: רפטינג, קיאקים, כדור פורח, רכבלים, מיני ישראל, פארק קנדה, המצפה התת ימי, חמי געש, ועוד ועוד.

יעקב אשר: הדברים הפתוחים, המצפה התת ימי סגור.

אוסנת הילה מארק: אשמח לקבל איזושהי התייחסות לעניין הזה כי אנחנו מדברים על אטרקציות פתוחות.

אוסנת הילה מארק: אם אני מבינה נכון, חלק מהאטרקציות האלה סגורות ממרץ 2020 והן עדיין נושאות בנטל הוצאות כבד בהיותן סגורות.

אוסנת הילה מארק: שם אין לנו אפילו מתווה פיצוי.

אוסנת הילה מארק: אני מאוד אשמח לקבל התייחסות כלשהי דווקא לאטרקציות הפתוחות.

אוסנת הילה מארק: תודה.

יעקב אשר: ד"ר אלרעי, בבקשה.

שרון אלרעי-פרייס: האטרקציות הפתוחות, וגם האטרקציות הסגורות, הם מקומות שיכולים לייצר התקהלות.

שרון אלרעי-פרייס: הייתה תוכנית מתי לפתוח אותם, וזה כשהמצב הוא יותר בטוח, כשיש מעט אנשים מאומתים שמסתובבים.

שרון אלרעי-פרייס: בהתקהלות כזו לא תמיד אתה יכול לעקוב מי בא במגע עם מי כי אין לנוQR קוד בכניסה לכל דבר, וכשאנשים נכנסים ומשלמים ונכנסים, לא מחזיקים רשימות של האנשים האלה שהיו בתוך האטרקציות.

שרון אלרעי-פרייס: לכן, הדבר הזה מבחינה בריאותית הוא - - -

יעקב אשר: שרון, אני כן מפריד בין המקומות הסגורים לפתוחים, כפי שאמרה גם חברת הכנסת מארק.

שרון אלרעי-פרייס: גם אנחנו.

יעקב אשר: יכול להיות שגם באטרקציות אפשר לעשות את זה עם הזמנות.

יעקב אשר: ברוב האטרקציות היום בארץ, ואני אומר את זה כסבא לנכדים, אתה חייב להזמין קודם, אחרת אתה לא נכנס.

יעקב אשר: יכול להיות שצריך באמת לשבת ולבדוק קודם כול שמדובר כמובן באטרקציות פתוחות, בשטחים גדולים, ושאפשר לשלוט על הכניסה והיציאה על ידי זה שזה רק בהזמנות טלפוניות.

יעקב אשר: הזמנות טלפוניות נותנות לך מעקב אם חלילה מחר את צריכה קטיעת שרשרת הדבקה.

יעקב אשר: לכן, אני מציע שתשקלו את העניין הזה עד התקנות הבאות כי אותו מתווה שעשיתם ברשות הטבע והגנים, שעובד, ולא שמעתי שהיה שם איזושהי קריסה בעניין הזה, נכון גם למקומות הללו.

יעקב אשר: לאט לאט אנחנו מבזרים את האוכלוסייה.

יעקב אשר: במקום שכולם יבואו למקום אחד, את נותנת יותר אפשרויות.

אוסנת הילה מארק: לא רק זה, אפשר גם לעשות קפסולות לאנשים שמגיעים, למשל, למקום פתוח כמו מיני ישראל.

יעקב אשר: קשה שם לעשות קפסולות, אבל מקום פתוח.

יוליה מלינובסקי: אם רוצים, אפשר לעשות הכול.

שרון אלרעי-פרייס: אני חושבת שכל הדברים האלה הם נכונים וראויים, אנחנו בודקים אותם.

שרון אלרעי-פרייס: זה בדיוק המקום של פתיחות זהירות שאנחנו מדברים עליהן עכשיו.

שרון אלרעי-פרייס: אבל צריך להבין שהפתיחות הזהירות האלה אפשריות כשניתן לפתוח.

שרון אלרעי-פרייס: אנחנו במצב שלא ניתן כרגע במדדי תחלואה, למרות שחברת הכנסת מלינובסקי חושבת שמדדי התחלואה יציבים.

שרון אלרעי-פרייס: כשיש לנו משהו שמכפיל את עצמו כל שבועיים, זה לא נקרא בעיניי יציב.

שרון אלרעי-פרייס: כדי שנוכל לפתוח דברים שכרגע הם לא פתוחים, אנחנו צריכים להיות במקדם הדבקה שהוא מתחת ל-1, ולא שכל אדם מדביק יותר מאדם אחד והמגפה מתפשטת.

שרון אלרעי-פרייס: ברגע שנגיע לדבר הזה, אנחנו בהחלט נסתכל איך לפתוח זהיר את כל הדברים, עם קוד QR, עם רישומים, עם הזמנות מראש, עם בדיקות בכניסה – כל הדברים האלה הם בדיוק דברים שאנחנו כרגע בונים, כולל חדרי כושר, כולל אירועי תרבות, כולל דיונים שיש לנו עם כל המשרדים השונים על מנת לראות איך אפשר יהיה לפתוח את כל הסקטורים בצורה יותר זהירה.

שרון אלרעי-פרייס: אבל כרגע, כשאנחנו מכפילים את עצמנו כל שבועיים בכמות המאומתים, צריך להבין שאי אפשר לפתוח.

יעקב אשר: שרון, תודה רבה.

יוליה מלינובסקי: היא לא התייחסה לשיעור זומבה במשרד הבריאות.

יוליה מלינובסקי: את תומכת בשיעורי זומבה בזמן הקורונה במשרד הבריאות?

יוליה מלינובסקי: זה היה בסדר?

יוליה מלינובסקי: זה מותר לכם?

יוליה מלינובסקי: אני רוצה לשמוע.

יוליה מלינובסקי: האם מותר לך להתאמן זומבה במשל"ט קורונה במשרד הבריאות כפי שראינו לפני שבועיים?

שרון אלרעי-פרייס: לא, אסור לעשות זומבה במשל"ט קורונה במשרד הבריאות.

שרון אלרעי-פרייס: היו שם שתי בנות שהתאמנו.

שרון אלרעי-פרייס: הדבר הזה היה צריך להיות באוויר הפתוח.

שרון אלרעי-פרייס: אני חושבת שפרויקטור הקורונה הגיב על זה בצורה מאוד ברורה ונחרצת ולא צריך מהדבר הזה להגיד שכל משרד הבריאות - - -

יוליה מלינובסקי: אני מבקשת שיירשם בפרוטוקול שאני דורשת שמשרד הבריאות יקבל קנס בגובה של 5,000 שקל – שתשלמו קנס על זה - קנס למשרד הבריאות על הזלזול בתקנות של עצמם.

יעקב אשר: יוליה, עזבי עכשיו.

יעקב אשר: לא הכול זה רעש.

שרון אלרעי-פרייס: משרד הבריאות קיבל קנס.

יוליה מלינובסקי: אה, כן?

יוליה מלינובסקי: יופי, משרד הבריאות קיבל קנס.

יוליה מלינובסקי: בואו נראה.

יעקב אשר: גברתי, בבקשה, 30 שניות.

סטלה ויינשטיין: אני מייצגת את פורום ענף הכושר.

סטלה ויינשטיין: שרון, הנושאים הפוליטיים שקורים פה באמת לא מעניינים אותי.

סטלה ויינשטיין: אני מתנצלת, אני לא מוכנה, ולו שפוליטיקאי אחד, יעשה עלינו יותר סיבוב פוליטי.

סטלה ויינשטיין: אני מבקשת ממך לשים הכול בצד.

סטלה ויינשטיין: יש אצלך מתווה.

סטלה ויינשטיין: אני מבינה, אנחנו קנאים לבריאות יותר מכל דבר.

סטלה ויינשטיין: אני מבקשת, יש מתווה.

סטלה ויינשטיין: את מדברת על מניעת מפגשים אקראיים.

סטלה ויינשטיין: אין ענף שיכול למנוע את המפגשים האקראיים האלה יותר מאיתנו.

סטלה ויינשטיין: אנחנו מבקשים להיפתח רק באזורים ירוקים, עם מערכות סינון.

סטלה ויינשטיין: האם את זוכרת?

סטלה ויינשטיין: הגשנו אלייך את כל התקנים של מערכות הסינון שמזרימות אוויר מבחוץ.

סטלה ויינשטיין: בטוח ובטוח שהאוויר אצלנו יותר נקי מהפארקים שבהם מתקיימים השיעורים.

סטלה ויינשטיין: אני מבינה שעכשיו אי אפשר להיפתח, אבל לא יכול להיות שאנחנו תמיד האחרונים בתור.

סטלה ויינשטיין: שרון, אנחנו האחרונים בתור.

שרון אלרעי-פרייס: אתם לא תהיו האחרונים בתור.

שרון אלרעי-פרייס: אני שמחה שאת אומרת שאת מבינה.

שרון אלרעי-פרייס: לפחות את מבינה, לא כולם מבינים את זה, שכרגע אי אפשר לפתוח משהו.

שרון אלרעי-פרייס: אנחנו מנסים להימנע מסגר.

שרון אלרעי-פרייס: אתם לא תהיו האחרונים בתור.

שרון אלרעי-פרייס: ישבנו, הצגתם.

שרון אלרעי-פרייס: אני חייבת להגיד שסינון האוויר הוא לא סינון האוויר שקורה בזמן שאנשים מתאמנים, אז קשה להתייחס לזה.

שרון אלרעי-פרייס: אבל לא ניכנס לפרטים האלה.

סטלה ויינשטיין: בבקשה תעברו על המתווה.

סטלה ויינשטיין: תקראי את המתווה.

סטלה ויינשטיין: אפשר לפתוח אותנו בהקדם.

יעקב אשר: סליחה, תוציאו אותה בבקשה.

יעקב אשר: את לא יודעת לכבד.

סטלה ויינשטיין: סליחה, השארתם לי 30 שניות.

יעקב אשר: כמעט הגעת ל-30 דקות.

יעקב אשר: אם את חושבת שאם תלחצי עכשיו היא תשלוף לך תשובה עכשיו ואת הולכת מרוצה, תשכחי מזה כי זה לא עובד כך, לצערנו הרב.

יעקב אשר: אבל אני מבקש, ד"ר אלרעי, שתיקחו בחשבון את הנושאים שהעלינו כאן, גם הנקודה הזו, גם את אי ההפרדה בין נכויות ונושאים של רפואה משלימה, וגם את נושא האטרקציות הפתוחות.

יעקב אשר: אני לא מבקש תשובה עכשיו.

יעקב אשר: אל תפחדו.

יעקב אשר: יש דבר אחד שאולי אנחנו, חברי הכנסת, אשמים בו קצת.

יעקב אשר: לפעמים המשרד פוחד לקבל החלטות על דברים הגיוניים שמא יבואו אחריו עוד עשר בקשות שהן לא הגיוניות.

יעקב אשר: לכן, אם אנחנו נדע להיצמד באמת לדברים ולמתווים הגיוניים נוכל להשיג יותר הישגים בשביל הציבור.

יעקב אשר: תודה רבה לך, ד"ר אלרעי.

יעקב אשר: אנחנו עוברים להקראה.

יעקב אשר: היועץ המשפטי, בבקשה.

גור בליי: יש לנו קובץ אחד והוא:

גור בליי: תקנות סמכויות מיוחדות להתמודדות עם נגיף הקורונה החדש (הוראת שעה)(הארכת הגבלת פעילות במקומות עבודה) (תיקון מס' 4), התשפ"א-2020.

גור בליי: "בתוקף סמכותה לפי סעיפים 4, 8 ו-23 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020, באישור ועדת החוקה של הכנסת, מתקינה הממשלה תקנות אלה: 1.

גור בליי: בתקנות סמכויות מיוחדות להתמודדות עם נגיף הקורונה החדש (הוראת שעה)(הארכת הגבלת פעילות במקומות עבודה), התש"ף-2020 (להלן – התקנות העיקריות), בתקנה 13 במקום "עד יום כ"ג בכסלו התשפ"א (9 בדצמבר 2020)" יבוא "עד יום כ"ב בטבת התשפ"א (6 בינואר 2021)".

גור בליי: 2.

גור בליי: תחילתן של תקנות אלה ביום כ"ד בכסלו התשפ"א (10 בדצמבר 2020).

גור בליי: " – אלו התקנות של העבודה.

יעקב אשר: אפרת, נציגת משרד האוצר, שלוש מילים, בבקשה.

אפרת פרוקציה: הארכנו את התו הסגול שכבר קיים מספר חודשים על מקומות עבודה, וכל פעם אנחנו מוגבלים בהארכה ל-28 ימים, ושוב אנחנו מאריכים את זה ל-28 הימים הבאים עד ליום 6 בינואר 2021.

יעקב אשר: תודה רבה לך, אפרת.

יעקב אשר: נעבור עכשיו להקראת התקנות הבאות.

גור בליי: עכשיו אנחנו עוברים לשלושה תיקונים של תקנות הגבלת פעילות.

גור בליי: התיקון הראשון הוא עוד מהשבוע שעבר שהאריך.

גור בליי: אנחנו בדיעבד מאשרים את הארכת הפיילוט של הקניונים, השווקים והמוזיאונים, ביומיים.

גור בליי: בשבוע שעבר הייתה הארכה, לפני שהייתה פתיחה כללית שלהם – זה תיקון 16.

גור בליי: "תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 16), התשפ"א-2020 בתוקף סמכותה לפי סעיפים 4, 8, 9, 12, 23, 24, 25 ו-27 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020, מתקינה הממשלה תקנות אלה: 1.

גור בליי: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות), התש"ף-2020 (להלן – התקנות העיקריות), בתקנה 27(א), ברישה, במקום "יום כ' בכסלו התשפ"א (6 בדצמבר 2020)" יבוא "יום כ"ב בכסלו התשפ"א (8 בדצמבר 2020)".

גור בליי: 2.

גור בליי: בתקנה 28(א) לתקנות העיקריות, ברישה, במקום "יום כ' בכסלו התשפ"א (6 בדצמבר 2020), יבוא "יום כ"ב בכסלו התשפ"א (8 בדצמבר 2020)".

גור בליי: 3.

גור בליי: בתקנה 29(א) לתקנות העיקריות, ברישה, במקום "יום כ' בכסלו התשפ"א (6 בדצמבר 2020), יבוא "יום כ"ב בכסלו התשפ"א (8 בדצמבר 2020)".

גור בליי: זו הארכה של הפיילוט ביומיים – מה שהיה בשבוע שעבר.

יעקב אשר: תיקון מס' 17 הוא לפי דרישת הוועדה.

גור בליי: התיקון הבא הוא תיקון 17, שהגיע אלינו ביום שלישי בלילה בשבוע שעבר, כשמפיילוט עברו לפתיחה כללית, שהיא לא כפיילוט, של הקניונים, השווקים והמוזיאונים, שקבעו את התנאים הקבועים להפעלתם, ועבירות פליליות שעונשן קנס על הפרת חלק מאותם תנאים.

גור בליי: תיקון מס' 17 נעשה תוך שימוש בחריג הדחיפות.

גור בליי: "תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות)(תיקון מס' 17), התשפ"א-2020 צריך לשים לב שיהיה כתוב פה: ימנה סדרנים, זה לא יעסיק סדרנים.

גור בליי: הוא יכול למנות מקרב העובדים שלו.

גור בליי: אין לו סמכות אכיפה, זה רק סמכות ליידע את האנשים על המגבלות שחלות עליהם.

גור בליי: כאמור, זה כמו הסדרנים בקניון – אותם הדברים שאמרתי קודם.

גור בליי: זאת אומרת, מנגנון ויסות דיגיטלי הוא חובה בקניון, וככל האפשר במוזיאונים ובשוק הקמעונאי.

גור בליי: זה עושה השוואה לאזור תיירות מיוחד, לחנויות שמחוץ לאזור תיירות מיוחד.

גור בליי: מעל 300 מטר רבוע, מספר האנשים יהיה זהה.

גור בליי: הקובץ האחרון הוא הארכה של כל תקנת הגבלת הפעילות (תיקון מס' 18) – זה הארכה של כל תקנת פעילות בשבועיים נוספים, מה-9 בדצמבר עד 23 בדצמבר.

יעקב אשר: תודה רבה.

יעקב אשר: ד"ר אלרעי, תני לנו דיווח מבחינת התקנות האלה כי אנחנו הרי תוך כדי ביצוע שלהן.

יעקב אשר: איך עובד הפיילוט בקניונים?

יעקב אשר: מה קרה כשנפתחו יותר?

יעקב אשר: האם באמת הלחצים ירדו יותר?

יעקב אשר: אני לפחות לא ראיתי תורים המוניים.

יעקב אשר: מה המסקנות שלכם תוך כדי ביצוע או שעדיין אין לכם?

שרון אלרעי-פרייס: אני לא יודעת להגיד אם אני יכולה לדווח על העומסים בקניונים.

שרון אלרעי-פרייס: משרד הכלכלה הוא זה שעושה את הניטור של הדבר הזה, לא אנחנו.

שרון אלרעי-פרייס: אני לא יודעת להגיד את הדבר הזה.

יעקב אשר: הבנתי, לא אכשיל אותך

שרון אלרעי-פרייס: בעיניי חבל שלא היה בתוך הפיילוט הזה גם אלמנט של רישום טלפוני או משהו שהופך את המפגשים האלה למפגשים בין אנשים שהם לא אקראיים אלא כשיש מישהו מאומת בתוך קניון אפשר לאתר את שרשראות ההדבקה שלו.

שרון אלרעי-פרייס: להגיד שהפיילוט היה מוצלח?

שרון אלרעי-פרייס: זה תלוי באיזה מדדים אתה מודד אותו.

שרון אלרעי-פרייס: אם אתה מודד אותו במדדים של תפוסה וכו', יכול להיות שכן.

יעקב אשר: לא, אני לא מודד את זה מבחינה כלכלית רווחית.

שרון אלרעי-פרייס: אבל אנחנו לא מדדנו אותו במדדים של מניעת הדבקה.

שרון אלרעי-פרייס: אני לא יכולה להגיד בוודאות שאין הדבקות בתוך הקניונים בצורה של הפיילוט הזה.

שרון אלרעי-פרייס: אני כן חושבת שראוי שגם ועדת החוקה תעזור לנו לקדם קודQR , לא רק בקניונים אלא בכלל, במקומות מסחר שבהם הרבה אנשים יכולים לבוא במגע ובסוף אנחנו לא יודעים מי היה ליד מי ולקטוע שרשראות הדבקה כשנמצא מישהו מאומת.

יעקב אשר: קודם כול, אני כבר אומר לך.

יעקב אשר: זה נכון שזה דברים רגישים יותר כי זה צנעת הפרט.

יעקב אשר: מבחינתי, וגם על דעת היועץ המשפטי, אדרבא, תביאו איזושהי הצעה.

יעקב אשר: אפשר לעשות אפילו פרה רולינג לפני שזה מגיע רשמית וננסה לגבש משהו.

יעקב אשר: אם אני מחבר את זה לאטרקציות ולמכוני כושר וגם למקומות הללו, מאוד יכול להיות שדווקא במקומות הללו אפשר בהחלט גם לשלוט על כמות האנשים על ידי הזמנות או על-ידי זה שמדובר באנשים קבועים, חברי מועדון או משהו כזה, וכך יש לך גם רישום ברור לחלוטין מי נמצא ומי לא נמצא – אני אשמח.

יעקב אשר: אם החשש שלכם הוא שאנחנו כוועדת חוקה לא נרצה להיכנס לעניין הזה בגלל זכויות הפרט או שמא תחשבו שאנחנו ננסה להוציא מזה הטבות אחרות, אז אני אומר לך, הספקת להכיר אותנו ואת דרך הניהול שלי ושל חברי הוועדה, אנחנו עניינים.

יעקב אשר: אפשר לעשות פרה רולינג בעניין אם תעבירו לנו איזשהו נוסח יחד עם מיכל ואורי.

יעקב אשר: אפשר לנסות מראש להגיע לנוסח, שאם תעבירו אותו בממשלה אנחנו נתמוך בו, כי לדעתי הוא גם יכול לשרת את האינטרס של כולנו של פתיחה הדרגתית וזהירה וחכמה.

גור בליי: אבל זה צריך לבוא בתיקון חקיקה כי צריך הסמכה מפורשת.

גור בליי: צריך לראות מהם איזונים.

יעקב אשר: כן, בתיקון חקיקה.

יעקב אשר: אני בטוח שגם במצבה היום של הכנסת, על הדבר הזה יתנו לנו אור ירוק.

יעקב אשר: אם לא, אשלח את החברות שנמצאות פה לשבת להם על הדלתות.

שרון אלרעי-פרייס: תודה, רעיון מצוין.

גור בליי: בניגוד לפיילוט, יש כמה דברים שהשתנו פה.

גור בליי: אחד, יש איסור מפורש בקניון על קיום ירידים אבל אין איסור על אירוע או מופע שהיה בפיילוט.

גור בליי: אולי זה נשמט לכם, אבל יש התייחסות ספציפית.

גור בליי: בפיילוט דובר על איסור על יריד, מופע או אירוע, ובנוסח הזה יש רק התייחסות ליריד.

גאל אזריאל: נראה לי שזה בגלל שזה היה מיותר כי יש סעיף בסעיף האיסור - - - שאוסר באופן כללי על מקומות - - -

גור בליי: אוקיי.

גור בליי: דבר נוסף, בפיילוט הייתה התייחסות נפרדת, כלומר, שהבדיקה נעשתה בכניסה לקניון ואז אין בדיקה בחנויות.

גור בליי: פה לכאורה אין החרגה של הדבר הזה בקניונים.

גור בליי: הכוונה היא שיש בדיקה, תשאול/חום גם בכניסה לקניון וגם בכניסה לחנות או די בכך שאתה עושה את זה בכניסה לקניון?

גור בליי: כי אין איזושהי הסדרה ספציפית של הדבר הזה כפי שהיה בפיילוט ואולי כדאי לחדד את הנושא הזה.

גור בליי: כי נכון לעכשיו לכאורה אתה נכנס לקניון, אתה צריך לעבור את זה, אתה נכנס לחנות בתוך הקניון, אתה צריך לעבור את זה שוב, או לפחות אין איזשהו הסדר מיוחד לזה.

גאל אזריאל: אנחנו נבדוק את זה.

יעקב אשר: זה השירות שלנו כוועדה.

יעקב אשר: תודה.

גור בליי: הערה נוספת – נעשתה השוואה פה, וטוב לעשות, של התפוסות - - - בין הקניונים לחנויות.

יעקב אשר: אם כך, ובתפנית דרמטית, אני מעלה להצבעה את הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות במקומות עבודה) (תיקון מס' 4).

יעקב אשר: מי בעד?

יעקב אשר: בעד – פה אחד.

יעקב אשר: פה אחד.

יעקב אשר: מי בעד תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות)(תיקון מס' 16)?

יעקב אשר: בעד – פה אחד.

יעקב אשר: פה אחד.

יעקב אשר: מי בעד תיקון מס' 17?

יעקב אשר: בעד – פה אחד.

יעקב אשר: פה אחד.

יעקב אשר: מי בעד תיקון מס' 18?

יעקב אשר: בעד – פה אחד.

יעקב אשר: פה אחד.

יעקב אשר: תודה רבה.

יעקב אשר: אני מבקש ממשרד הבריאות.

יעקב אשר: אנחנו חידדנו כמה דברים, תעשו על זה חשיבה.

יעקב אשר: אנחנו מוכנים לשתף פעולה על מנת לעשות את זה זהיר ונכון, ואני מבקש לראות את התוצאות.

יעקב אשר: בשיטה הזו עשינו כבר כמה דברים יחד ונעשה אותם הלאה עד שנוכל לעשות פה חגיגת סיום הקורונה, בעזרת השם.

יעקב אשר: תודה רבה.